 NA PIUS MAUNDU KINARA wa Wiper Kalonzo Musyoka amewataka wandani wake wakome kumkejeli Waziri wa Utalii na Wanyamapori Alfred Mutua ambaye alihamishiwa wizara hiyo kutoka ile inayoonekana kuwa ya hadhi ya Masuala ya Kigeni. Badala yake, Bw Musyoka amewataka wanasiasa wa Wiper wamakinikie kuvumisha azma yake ya kugombea urais mwaka wa 2027. Aliwataka wabunge wa chama hicho wamrai Dkt Mutua ili aunge umoja wa jamii ya Wakamba. Kiongozi huyo alikuwa akiwajibu baadhi ya wabunge ambao walimkejeli Dkt Mutua kwa kushushwa madaraka wakati wa mabadiliko yaliyotekelezwa katika baraza la mawaziri wiki hii. Alisema hayo wakati wa ibada ya maombi ya makanisa mbalimbali katika mji wa Malili, Kaunti ya Makueni. Maombi hayo yaliwashirikisha wanasiasa kutoka kaunti tatu za Ukambani ambazo ni Machakos, Makueni na Kitui. “Dkt Mutua amehamishwa kutoka Wizara ya Masuala ya Kigeni hadi Utalii. Nina hakika tunastahili kumuunga mkono. Utalii pia ni wizara muhimu na Dkt Mutua anastahili kuungana nasi katika juhudi za kuhakikisha jamii yetu ina umoja,” akasema Bw Musyoka. Mbunge wa Kathiani Robert Mbui alikuwa amedai kuwa ‘kushushwa ngazi’ kwa Dkt Mutua na Penninah Malonza ambaye ni Waziri wa Jumuiya ya Afrika Mashariki na Maeneo Kame, ni dharau kwa jamii ya Wakamba. Bw Mbui alisema kuwa hatua hiyo inaonyesha kuwa Rais William Ruto hathamini jamii ya Wakamba katika utawala wake wala mchango wa mawaziri hao. Kauli ya Bw Musyoka ambaye ndiye kigogo wa siasa za Ukambani, inakuja wakati ambapo kumekuwa na uhasama wa ndani kwa ndani kati ya wanasiasa wa Wiper huku wandani wa Rais Ruto nao wakitaka apenye kisiasa eneo hilo. Aliyekuwa Mbunge wa Mbooni Kisoi Munyao na mfanyabiashara James Mbaluka walisema kuwa eneo la Ukambani litanufaika na miradi mbalimbali ya maendeleo hasa miundomsingi kuimarishwa, iwapo wakazi wataunga mkono serikali ya sasa. Hata hivyo, Bw Musyoka naye aliwataka wawili hao wamuunge mkono ili eneo hilo lizungumze kwa sauti moja kuelekea uchaguzi wa 2027. “Wanachama wa vyama vingine wanafaa watulie. Msilete uhasama mahali ambapo hakuna wowote. Sina uhasama na William Ruto na pia Rais Mstaafu Uhuru Kenyatta na Raila Odinga kwa sababu nimefanya kazi nao wote,” akaongeza Bw Musyoka.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  